  Анжелика Тихонова корреспондент Удмуртиысь 13 сиён-юонъёс «Вкусы России» йӧскалык вожвылъяськонэ пырисько. Туэ со кыкетӥзэ ортче. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Туэ вожвылъяськон 16-тӥ инвожое кутскиз. Куриськонъёсты кутонэз туннэ, 1-тӥ куарусёнэ дугдытӥзы. Конкурсэ пыриськыны Россиысь ӧжытэзтэк вань улосвылъёсысь 700-лэсь трос сиён-юон брендъёсты келязы Туэ Удмуртилэсь данзэ кылем арын конкурсэ пыриськем сиён-юонъёс сяна, выльёсыз но утёзы. Соос пӧлын кампетъёс, зефир, сезьы печення, ӵынатэм скумбрия, нянь, карп, сыр, пельнянь. Вормисьёсты тямыс номинациосъя быръёзы: «На всю страну»; «Вкус природы»; «Гастрономическая находка»; «Кулинарное наследие»; «Нас выбирают»; «Вкус из глубинки»; «Загляните на огонёк»; «Вкус без границ». 20-тӥ коньывуонысен 7 шуркынмонозь «Нас выбирают» номинацие пыриськисьёс понна куаразэс сётыны Россиын улӥсьёс но быгатозы. Нош мукет номинациосъя вормисьёсты конкурслэн ӧриез быръёз. Конкурс сярысь пыр-почгес тодыны  луэ. Тодэ вайытом, кылем арын «Вкусы России» конкурсэ Удмуртиысь укмыс сиён-юонъёс пыриськизы. Удмурт перепеч 10 устоосыз пӧлы пыриз.  Тегъёс: Мерлык Удмуртия вожвылъяськон сиён-юонъёс  